钦定古今图书集成/明伦汇编/交谊典/第066卷 > 《上相府书》宋·王安石
## 钦定古今图书集成/明伦汇编/交谊典/第066卷 > 《上相府书》宋·王安石

某闻古者极治之时，君臣施道，以业天下之民，匹夫
匹妇有不与其泽者，为之焦然，耻而忧之。瞽聋侏儒
亦各得以其材食之，有司其诚心之所化，至于牛羊
之践，不忍不仁于草木，今《行苇》之诗是也。况于所得
士大夫也哉？此其所以上下辑睦而称极治之时也。
伏惟阁下方以古之道施天下，而某之不肖，幸以此
“时窃官于朝，受命佐州，宜竭罢驽之力，毕思虑，治百
姓，以副吾君。吾相于设官任材，休息元元”之意，不宜
以私慁上，而自近于不敏之诛，抑其势有可言，则亦
阁下之所宜怜者。某少失先人，今大母春秋高，宜就
养于家之日久矣，徒以内外数十口无田园，以托一
日之命，而取食不腆之禄，以至于今不能也。今去而
野处，念自废于苟贱不廉之地，然后有以供裘葛，具
鱼菽，而免于事亲之忧。则恐内伤先人之明，而外以
累君子养完人材之德，濡忍以不去，又义之所不敢
出也。故辄上书阙下，愿殡先人之丘冢，自托于筦库，
以终犬马之养焉。伏惟阁下观古之所以材瞽聋侏
儒之道，览《行苇》之仁，怜士有好修之意者，不穷之于
无所据，以伤其操。使老者得养，而养者虽愚，无能无
报盛德，于以广仁孝之政，而曲成士大夫为子孙之
谊，是以君子不宜得已者也。黩冒威尊，不任惶恐之
至。